Pia Kjærsgaard (DF), 2024-01-11:
Jeg tror, jeg vil gøre det lidt modsat.
Jeg vil faktisk indlede med at sige, at Dansk Folkeparti stemmer for forslaget, og så vil jeg komme med alle de bemærkninger, som naturligt hører hjemme i forhold til det her forslag.
Jeg nævnte før, at man bliver sådan lidt underligt til mode, når alle ordførere går op og siger, hvor forfærdeligt det her er, men slutter af med at sige, at man ikke kan støtte forslaget.
Vi støtter forslaget.
Jeg havde ikke flere korte bemærkninger, men jeg føler alligevel anledning til at sige – nu er fru Rosa Lund her ikke, og det skal være tilgivet – at jeg kan forstå, at fru Rosa Lund var imod Hizb ut-Tahrir, fordi de var imod ligestilling.
Altså, det er Indre Mission eksempelvis også.
Det er ikke mit argument; det må jeg så sige, ikke mit væsentligste argument i hvert fald.
Jeg har nogle andre, og dem vil jeg komme ind på her.
Det er jo evigt aktuelt, desværre, fordi vi har set det, der foregår i København, og som vi gerne ville have været foruden.
I stedet for det Danmark, vi kender, ønsker de et islamisk kalifat, hvor sharia hersker med kvindeundertrykkelse, frygt, håndsafhugning, stening, piskning og hængning.
Det er den forening, der benytter sig af at ligge på knæ foran Christiansborg, mens deres sorte flag vajer og de råber vrede ord ud over Slotspladsen.
Det er den forening, der marcherer gennem gaderne og opfordrer til jihad – hellig krig.
Jeg kan fortælle, at det løber mig koldt ned ad ryggen.
Men desværre er det virkelighed, for den slags mennesker lever her i Danmark, hvor de nyder godt af vores demokratiske samfund, hvor vores grundlov sikrer dem en række rettigheder, herunder at forsamle sig og dyrke deres formørkede tanker og ideologi.
Det er den grundlov, der sikrer deres rettigheder, men samtidig bruger de grundlovens rettigheder ved at prøve at arbejde for at afskaffe grundloven og i stedet for indføre islamisternes guds, Allahs, lovreligion i stedet for.
Det er jo sådan set både tragisk og komisk, og man ved snart ikke, hvad man skal stille op.
Den grundlov, de ønsker at afskaffe, sikrer dem at være en forening og dermed et politisk parti, som arbejder for demokratiets afskaffelse.
I Dansk Folkeparti er vi tilhængere af vores grundlov, og absolut ingen af dem, der var med til at skrive grundloven, har i deres værste mareridt kunnet forestille sig, at grundloven skulle sikre rettigheder til islamiske kræfter, der ønsker at tage et egentligt opgør med grundloven og i stedet indføre sharialove.
Men lemfældig politik og håbløse politikere, der bevidst har lukket øjnene for indvandringens skyggesider igennem årtier, må nu i stedet stå til ansvar for, at der er formørkede kræfter, der dybest set ønsker at omstyrte Danmark og gøre os til en islamisk slagmark med ufred, frygt og tilbageslag mod den mørkeste middelalder.
Tider skifter, og med dette beslutningsforslag foreslås det, at det undersøges, om Hizb ut-Tahrir stadig holder sig præcis inden for grundlovens rammer, eller om det nu er muligt at forbyde mørkemændene fra Hizb ut-Tahrir.
Det er et forslag, som vi selvfølgelig støtter, og hvor ville jeg ønske, at det kunne lykkes.
Vi støtter gerne ethvert andet forslag, der værner om Danmark, vores demokrati, ligestilling, ytringsfriheden og bare det at være et frit menneske, og som benhårdt bekæmper islamiske mørkemænd og deres vanvittige livsopfattelse.